বাঙালি মুসলমানের মন
বাঙালি মুসলমানের মন বাংলাদেশী লেখক আহমদ ছফা রচিত প্রবন্ধসংকলন। এটি ১৯৮১ সালে প্রকাশিত হয়। এতে সত্তরের দশকে ছফা রচিত নয়টি প্রবন্ধ সংকলিত হয়েছে। গ্রন্থটির নাম প্রবন্ধ "বাঙালি মুসলমানের মন" (১৯৭৬)-এ ছফা বাঙালি মুসলমানের আত্মপরিচয়ের হাজার বছরের বিবর্তন বিশ্লেষণপূর্বক তাদের পশ্চাদগামিতার কারণ অনুসন্ধান করেছেন। আনিসুজ্জামান ও সলিমুল্লাহ খান সহ আরো অনেকে ছফার বাঙালি মুসলমানের মন প্রবন্ধসংকলনটিকে বাংলা ভাষায় রচিত গত শতাব্দীর সেরা দশ চিন্তার বইয়ের একটি বলে মনে করেন।